
Bjørsetsangen

Salig, salig Bjørsetgjeng Samma hvor vi kommer blir vi pælma hjem Ingen fra Bjørset kommer til Gud For vi ser så jævla fyllesjuke ut Veien til himmel’n er tre trapper opp Døra til høyre den sparker vi opp Ut kommer Jesus med grønn paraply Og spør, hva faen skal detta bety




Mandatet

Da jeg i november 2021 takket ja til å skrive bok om plata Molde Punx Go Marching Out var det stadig litt covid-tid, og jeg trodde jeg hadde all verdens tid til alt. Så feil kan man ta. Unnskyld til dere som har måttet vente så altfor lenge. Jeg håper resultatet til en viss grad rettferdiggjør ventetiden.

Oppgaven, eller mandatet, har vært å skrive om selve plata samt banda og personene involvert i den. Men det er umulig å holde seg bare til dette. For musikken på plata oppstod ikke i et vakuum, den gjorde ikke det. Punken i Molde kunne bare oppstå da den faktisk skjedde; med et slags britisk bakteppe, som det den gang tok et par-tre år å få flyttet til nordvestlandet. Med en turné som inkluderte både engelske og norske band. Og for Molde sin del; med en mangel på et sted å være for ungdommen.

Hvor mye Rock Against Racism-turneen, som nevnes om få sider, hadde å si for punkens utvikling i Norge generelt, skal jeg ikke mene for mye om. Men for små, grisgrendte steder som Molde – sin eks statsminister, eks landslagstrener i fotball og det som tidligere var landets rikeste fisker til tross – var det av uvurderlig betydning at turneen kom og tok ungdommen før idretten gjorde seg gjeldende.

Det ville helt sikkert dukket opp punkband i Molde også uten denne turneen, men trolig i mindre grad enn det som ble tilfellet.

Molde 1978 var ikke det samme som Molde 1979, og det forandret seg igjen i 1980. Og i 1981, 1982 og 1983. Det skal dere få høre mer om.


Prolog

For en ung gutt fra Molde på 70-tallet lå de største urbane opplevelsene andre steder enn i hjembyen. Trafikklys fantes ikke, ei heller rundkjøringer, eller roundabouts, som de ble kalt i Storbritannia, og det var også lite å se av ungdom med trøblete bakgrunn vasende rundt i sentrum. Unntaket var kanskje de bråkete folka fra nabokommunen Fræna (nå Hustadvika kommune) som kom inn med de styla bilene sine, ofte dreide det seg om Volvo Amazon, og stilte seg opp på torget om kveldene. Og brumma. Og brumma. Til de kjørte hjem igjen ved 23-tiden eller deromkring.

Mine egne urbane påvirkninger stammet stort sett fra Tønsberg. Mora mi kommer fra Teie på Nøtterøy (nå en del av Færder kommune), og der tilbrakte vi én uke eller to, til fars store fortvilelse, hver sommer. Langt borte fra fjell og fiskevann.

Selv syntes jeg det var greit med disse oppholdene i noe mer stabile klimatiske forhold enn jeg var vant til. Ifølge Dagfinn Nordbø kommer jeg fra en del av Norge som er så vakker at da Gud så hva hen hadde skapt ble hen så imponert over sitt eget skaperverk at hen bestemte seg for å vaske det grundig hver eneste dag helt til evighetens ende. Om noe slikt finnes.

Men mangel på fjell og fiskevann til tross, Tønsberg og nærområdene hadde mye å by på som man ikke fant i Molde. En ting var Fanta. Ikke vet jeg hvorfor det ikke gikk an å få kjøpt Fanta i Molde på denne tiden, men kanskje skyldtes det en type hegemoni Oskar Syltes Mineralvannfabrikk hadde med Solo (de er mest kjent og i noen miljøer beryktet, for sin ananasbrus og kanskje også pærebrus). I tillegg hadde Tønsberg lyskryss. Og ikke minst; de hadde sniffere. Ekte sniffere. Noen av dem holdt til i den røde rønna i skogen rett ved der mormor bodde. Dit hadde vi selvsagt ikke lov å gå.

Utover det syntes jeg ikke Tønsberg med omegn hadde så mye å by på. Bortsett fra at det for en ung gutt fra landet var interessant nok med rundt 20 fettere og kusiner i noenlunde samme alder som man kunne finne på ting sammen med.

Det eneste jeg kan påberope meg av kulturopplevelser i Tønsberg-området er at det var der jeg hørte om David Bowie første gang. Bowie er den som har tatt meg sterkest av alle kulturuttrykk jeg har vært eksponert for. Lenge var jeg helt sikker på at vi ville blitt gode venner bare vi hadde fått muligheten til å treffe hverandre. Vi møttes aldri, dessverre. Men jeg fikk med meg tre konserter; Først på Eriksbergverftet i Gøteborg i juni 1987, med Iggy Pop som surprise support, slik jeg husker det. Senere hørte jeg Bowie også på Jordal (1990) og Spektrum (2006).

På rommet til fetteren min, Sven, hang det i 1978 stort sett bare bilder av representanter for den norske kongefamilien; Kong Olav, kronprinsesse Sonja, kronprins Harald og sikkert noen flere også. Og innimellom alle disse royale bildene: David Bowie! Og det er altså her, i Åsveien 7 på Nøtterøy det skjer. Jeg ante som 14-åring knapt hvem fyren var, men ble fascinert av den androgyne (et ord jeg nok hverken brukte eller kjente til på den tiden) typen på bildet. Jeg husker det som et bilde som kan ha vært fra Young Americans-perioden (1975). Og ikke bare hadde fetteren min et bilde av Bowie, han hadde også den nyeste plata hans, «Heroes».

Denne plata spilte han for meg denne sommeren – det må ha vært i 1978, plata kom ut på høstparten året før. De første ukene og månedene etterpå tenkte jeg ikke noe særlig mer på det jeg hadde hørt, men jeg har i alle år rekapitulert at selve låta «Heroes» ble liggende igjen i en slags loop i hodet mitt. Selv om Bowie for meg som 14-åring i 1978 var et ganske så ubeskrevet blad, bør det nevnes at jeg allerede hadde oppdaget Iggy Pop. Slik jeg husker det, mye på grunn av coveret på Lust For Life-plata, som jeg kjøpte i lutter, pur glede etter å ha hørt gjennom den hos Tore Aarø i plateavdelingen i andre etasje hos Dahls bokhandel i Molde. Det skal riktig nok nevnes at plata ikke hørtes like bra ut da jeg kom hjem og skulle spille den på eget anlegg, og at jeg derfor dro ned igjen til platebutikken neste dag og byttet den inn i Smokies Greatest Hits (!). En smule musikalsk schizofreni, der altså. Det skal sies til mitt forsvar at jeg etter den tid har slitt ut både to og tre vinyleksemplarer av Lust For Life.

Sommeren 1979 skulle jeg være noen uker på ferie i England med søstra mi og foreldrene mine. Både mamma og pappa hadde bodd i og rundt London en periode ikke lenge etter at de traff hverandre. Det var stadig fotball som var den største interessen min, og jeg syntes det var ganske idiotisk at vi skulle feriere i England på et tidspunkt hvor det ikke ble spilt ligakamper. Noen svipptur forbi Wembley eller Arsenals Highbury ble det heller ikke lagt opp til. Det nærmeste jeg kom noe som lignet en fotballopplevelse var at jeg under oppholdet i Brighton i løpet av turen fikk sett Brighton & Hove Albions hjemmebane Goldstone Ground (som stadionet het den gangen). Fra utsiden da vi kjørte forbi i vår røde Volvo stasjonsvogn med registreringsnummer UR 24336.

Sommerferien ble imidlertid ikke helt resultatløs på alle områder. I tillegg til at jeg fikk øye på en veldig søt jente på ett av tivoliene, jeg tror det må ha vært i Bournemouth, hun var norsk, var også på ferie, og svarte 18 på mitt spørsmål om hvor gammel hun var (selvsagt altfor gammelt for en 15-åring fra provinsen) – fikk jeg i løpet av turen også øye på massevis av reklameplakater for David Bowies nye plate Lodger, som akkurat var kommet ut. Bowie hadde aldri noe med punk å gjøre. Men for meg var det en viktig påminnelse om hva jeg hadde fått høre i Tønsberg ett år tidligere. Og stadig spilte «Heroes» i bakhodet mitt, selv om jeg ikke hadde hørt låta på nesten ett år.

Så vidt jeg husker ble det med denne lille, spede kulturelle opplevelsen på Londonturen. Jeg var selvsagt allerede klar over punken og punkerne, men på våre kjøreturer ved Chelsea og Kings Road, som jeg instruerte pappa til å kjøre gjennom, så jeg aldri noen punkere. Det var tross alt juli 1979 og gudene måtte vite hvor de autentiske punkerne nå befant seg.

To måneder senere, nærmere bestemt i begynnelsen av september, fant både gudene og jeg ut hvor noen av dem befant seg. De var på turné i Molde med bandet sitt, Crisis.


Rock Against Racism

I september 1979, få måneder etter at jeg hadde vært på punkerjakt i England, inviterte Sosialistisk ungdom til konsert under mottoet «Rock mot rasisme». Arenaen var storsalen i Molde Rådhus og fire band var invitert til å stå på scena. Prosjektet var en landsomfattende turné, hvor to av banda som ble invitert til å være med skulle være lokale. De to andre var hentet inn fra Storbritannia og inngikk i alle turneens konserter. Cygnus – et noe mer reggaeinspirert band, men først og fremst Crisis, skulle for en periode forandre musikkscena i Molde dramatisk. De lokale banda denne kvelden var Jan Mayen og Amanda Guff Band. Men i historien om moldepunkens tilblivelse blir nok disse to jazzrock- og bluesinspirerte banda knapt som parenteser å regne. De drev med helt andre ting enn punk.

Turnéen var koordinert inn mot kommune- og fylkestingsvalget som ble avviklet 16. og 17. september det året. Totalt besøkte arrangementet rundt 20 norske byer. Selv om «Rock mot rasisme» var det underliggende tema, gikk turneen på sin ferd også under andre (klenge)navn; «Hardrock mot Willoch», «Voldta Travolta» og «Nordli is no fun», var bare noen av navnene som ble brukt i kampen mot the establishment.

I Oslo hadde man allerede i juli 1977 stiftet bekjentskap med punkens flaggskip i den tidligste fasen, Sex Pistols. Det kan være greit å ha i bakhodet at dette var før den digitale revolusjon, og at det tok betydelig lengre tid enn det gjør i dag å spre nye trender ut til nye geografier. Og det tok altså drøye to år før punkfenomenet nådde en av utkantene i Norge. Nærmest som en tilfeldighet, på grunn av et føkkings politisk arrangement.

Living in the UK’s a lot of fun The cops don’t even carry guns And if you’re innocent You don’t need to run In the UK

[Fra «UK 78» med det britiske punkbandet Crisis]

På denne tiden var Molde fremdeles så heldig å ha to dagsaviser; borgerlige Romsdals Budstikke og arbeiderpresseavisa Romsdal Folkeblad (den tredje avisa, Fylket, kom tre ganger i uka). Begge dagsavisene fant det for godt å dekke arrangementet i Molde rådhus, og det må være lov å hevde at leserne allerede i de respektive overskriftene i dagene etter konserten, kunne fornemme avisenes forskjellige politiske ståsteder. Eller hva skal man si om Romsdal Folkeblads «Punk rock så rådhuset revnet» kontra Romsdals Budstikkes «Punk-fiasko med boss»? Begge kunne konstatere at rådhusets vaktmester hele tiden gikk rundt med øreklokker, datidens hørselsvern, de timene konserten varte.

Romsdals Budstikke var på alle måter den mest kritiske av avisene, og under signaturen AB (vi tror vi vet hvem denne AB er her, men vedkommende har på direkte spørsmål nektet hardnakket for at det var hen som stod bak skriveriene), hevdet avisa også følgende:

«Vi må for vår del si at vi ikke har tro på at Molde ble en eneste rasist fattigere etter mandagens konsert. Det eneste positive den gjorde for arbeidsløsheten, var at den skaffet rengjøringsassistentene mer arbeid.»

Men muligens hadde avisa et poeng når det kom til hvorvidt det antirasistiske budskapet nådde frem eller ei, for den kunne videre berette følgende:

«En representant for arrangørene henvendte seg til publikum og spurte om det var rett at pakistanere og andre fremmedarbeidere i Norge skulle ha det verre enn oss. Svaret han fikk var: «Ut med dem! Ut med dem: Bjørset! Bjørset!»

Det var ikke bare bare å komme fra Moldes beste vestkant. Bjørsetgjengen, hvis «sang» gjengis innledningsvis i boka, var på 70-tallet en samling ungdommer som ble opplevd heller trøblete. Frem til midt på 1960-tallet var bydelen Bjørset, to kilometer vest for Molde sentrum, praktisk talt bondelandet. Få hus, på et område som i sin tid var én stor gård, med spredt gårdsbebyggelse. Utover 60-tallet og inn i 70-tallet ble det reist stadig flere eneboliger og tomannsboliger, etter hvert som yngre familier med barn og ungdom kom til området. Rundt midten av 70-tallet utviklet det seg en gjengmentalitet i bydelen, blant ungdommer i midten og slutten av tenårene. På ingen måte noen bevisst politisk gruppe, mer en ansamling gutter (bare gutter) med et visst markeringsbehov. Og det de ville markere var at de ikke var interessert i å innrette seg etter faste normer. Men hard festing og en hard fasade var viktig. En del av de yngre ungdommene kunne være redde for Bjørsetgjengen.

Da elementer fra Bjørsetgjengen var til stede på Rock Against Racism-konserten (De var ikke veldig mange – kanskje 5-10 av totalt rundt 200) og ropte «Ut med dem, Ut med dem» var nok ikke det særlig politisk motivert. Men de hadde et behov for å markere seg motstrøms, et behov for å sjokkere, og akkurat denne dagen var letteste veien til å sjokkere at de sjikanerte pakistanere (som Molde på den tiden praktisk talt ikke hadde). Det var få innvandrere i Molde – de jeg husker kom stort sett fra Øst-Europa, Latin Amerika og Tyrkia.

Selv om Romsdals Budstikke var klar på at konserten hadde vært en fiasko, var ikke alle de rundt 200 publikummerne – de fleste under 20 år – enige i akkurat det. Sverre Mauseth, senere vokalist i Forbudt Ungdom – som er med på Molde Punx-plata med fem låter, fylte 16 år den høsten og forteller:


– Jeg hadde noen kompiser som på den tiden var nysgjerrige på en ny og spennende trend innen musikk. Børre Løvik og Geir Danielsen tok meg med på konserten i rådhuset. Jeg ble helt «blown away» av energien, råskapet og trøkket i musikken – ble veldig fascinert av det som føltes som et ekte alternativ til disco- og motehysteriet som var i Molde på den tiden. Det medførte at jeg i mange år ble såkalt punker og hadde en utrolig reise innen musikk, vennskap og samhold.



Trond Brunvoll – som i en periode gikk under navnet «bestefar-punk», han var tross alt 25 år i 1979, hadde vært på en interrail-tur som blant annet tok han til London allerede i 1977. Her hadde han fått en forsmak på noe av det som skulle dukke opp i hjembyen et par år senere.


– I London fikk vi hørt på band som The Damned og The Adverts. For at jeg skulle passe bedre inn med klientellet, hadde kjæresten min før konserten klippet håret mitt med neglsaks. På butikken til Vivienne Westwood, SEX, kjøpte jeg gassbindskjorte, av samme typen som Johnny Rotten i Sex Pistols hadde, forteller han, nesten 50 år senere.



Med et slags forsprang etter sin London-tur, visste Trond Brunvoll i større grad enn de fleste andre hva han gikk til denne septemberkvelden i Molde.

Jeg hadde hørt mye på BBC og John Peel og synes det var gøy at vi fikk noe annet enn tradisjonell, progressiv rock på besøk. Det var ikke så mange i byen som hadde hørt noe lignende før. Og det trigget jo ungdommen noe så infernalsk. Alt endret seg for svært mange etter denne konserten, både musikalsk og personlig. Konserten husker jeg som rå, tøff og maskulin. Et helt annet lydbilde enn det man var vant til. Upolert og ærlig. Elektrisk stemning og glede. Frigjørende, sier han i dag.

Trond Brunvoll ble etter hvert sentral i miljøet rundt Anfall, og senere også med egne band, RAD D og R.A.D., som begge er med på moldepunkplata med én låt hver.

Men før vi kommer så langt frem i tid må vi innom en kjeller på Bjørset en tur.


Villdyret våkner – The Pigs

You know it’s gonna last a few more years So when you throw them bricks Don’t you cry no tears And when you see those tanks go past You hide your bomb and you run from the blast

[Fra «Ulster» med Sham 69 – sannsynligvis den låta The Pigs behersket best]

Robert Heggdal – trommer

Petter Haakon Pettersson – bass

Geir Oshaug – gitar

Frode Karlsen – gitar

Jan-Are Jacobsen – vokal

Kort tid etter Rock-Against Racism-konserten oppsto to kilometer vest for Molde sentrum det som skulle bli byens første punkband; The Pigs. Bandet er ikke en del av plata Molde Punx Go Marching Out, men får like fullt omtale simpelthen fordi det ble det første punkbandet i Molde, og et band som allokerte medlemmer til flere av banda som etter hvert skulle dukke opp. Av de 14 banda som er representert på plata har fem av dem medlemmer med bakgrunn fra The Pigs.

Flere var innom og prøvespilte i The Pigs. John Einar Drugli viste seg å være enda mer ubrukelig som trommeslager enn Robert Heggdal var i en tidlig fase. For all del; Robert tok store steg etter hvert, og er vel i dag noe av det mest kapable som har kommet ut av denne perioden. En rekke andre venner og bekjente var heller ikke stort å skrive hjem om, for å si det forsiktig. Dermed ble besetningen som skissert innledningsvis i kapitlet.

Lettere inspirert, åpenbart av Ramones, tok alle i bandet etternavnet Pig. Så her stod man da, med John, Johnny, Jim, James og den mest kreative av dem alle Jude Ass Pig. Så er det kanskje ikke noen diskusjon i dag, om dette siste navnet var helt innafor eller ikke. Husk nå på at pappaen til Pippi Langstrømpe på denne tiden stadig var negerkonge.

Og la det være sagt med en gang; at det ble disse fem som endte opp med å bli medlemmene i The Pigs skyldtes i liten eller ingen grad at de hadde et talent som i vesentlig grad skilte seg ut fra de som prøvespilte og ble veiet og funnet for lett til å bli med i bandet. En refleksjon i ettertid fra Geir Berg Oshaug understreker akkurat det. Han erindrer:


– Frode Karlsen satt på den lille Peavey-forsterkeren sin og prøvde å spille på én streng.



Gitaristene til The Pigs spilte stort sett bare på en streng. I alle fall til å begynne med. Men en gang kom Karlsen i skade for å treffe flere strenger på en gang, hvorpå han utbrøt: «Folkens! Jeg tror jeg har funnet et grep!».

En av låtene The Pigs spilte var «Ulster» av Sham 69. I denne låta er bassriffet og gitarene tonalt det samme – med de samme slagene. Men i og med at ingen av gitaristene hadde lært seg noen grep ennå, og kun spilte på én streng, måtte bassen (traktert av han som har skrevet det du nå sitter og leser) kutte tre av fire slag, eller deromkring, for å unngå at bass og gitar skulle bli for like. Man prøvde på en tvilsom måte å skape noe mer dynamikk i låta. I retrospekt vil jeg hevde at det hørtes noe jazza ut.

The Pigs holdt én konsert – den ble sannsynligvis holdt i oktober 1979. Før konserten hadde døra inn til venuen i kjellerstua i barndomshjemmet mitt i Bjørnstjerne Bjørnsonsveg 91 gått i vranglås, og man måtte ha hjelp av vaktmester Jon Berg fra forretningsgården som ble eid blant annet av mitt faderlige opphav, for å komme seg inn i kjellerstua. Dette fiksa Berg – for øvrig onkelen til både Odd Berg og Jan Berg, begge meritterte fotballspillere på øverste nivå i Norge på 70-, 80- og 90-tallet.

De rundt 20 publikummerne – mange av dem kledd i Moncler dunjakker – som hadde betalt tre kroner for billettene, stormet inn og satte seg ned på gulvet og ventet på at vidunderet av et nytt band skulle innta scena. Før konserten oppholdt bandet seg backstage i et dusjrom i samme etasje. Der befant det seg også et par vinballonger som skulle stå til gjæring en periode. 15-åringene i The Pigs sørget for at ballongene ble litt lettere før konserten. Da bandet kom inn i konsertrommet var de ganske skuffa over at publikum bare satt henslengt på gulvet. Det var ikke helt slik The Pigs hadde sett for seg tilværelsen som stjernepunkere. Bildene fra England hadde båret bud om helt andre tilstander på punkkonserter. I et fortvilet forsøk på å prøve å få publikum til å reise seg, ble det fra et av bandmedlemmene på et noe haltende engelsk uttrykt «We don't play before you stay».

Vel, publikum ble værende de, og de fleste reiste seg vel også etter hvert og fikk med seg et ganske kort sett bestående utelukkende av coverlåter. Først og fremst den ovenfor siterte «Ulster» av Sham 69, men også «UK’78» og «White Youth» av Crisis. Og for å få fylt opp noe som skulle ligne på et fullt sett spilte man «Black Youth», «Green Youth» og «Yellow Youth», alle låtene helt like «White Youth», bortsett fra at gjengen i The Pigs hadde laget nye tekster til de forskjellige versjonene.

Hvor antirasistiske de alternative tekstene var forblir den dag i dag uklart. Originalen «White Youth» var klart antirasistisk, selv om bandmedlemmer i Crisis i perioder har trådd politisk feil i ettertid. Men det er en annen historie, som vi kommer litt tilbake til senere.

Av de mer celebre tilhørerne denne kvelden var Per Husby. På den tiden musikalsk leder ved Trøndelag Teater og senere noe som nærmest kan betegnes som en slags hoffpianist i NRK. Han hadde uforvarende kommet på besøk i huset for å hilse på de voksne beboerne og kunne fra stua i andre etasje høre, om ikke se, det som var den første konserten med et punkband fra Molde.

Hvilket inntrykk konserten gjorde på Husby, vites ikke.


Exit The Pigs – Enter Anfall

Tvangsinnlagt, torturert, innesperra deprimert Her e’ alle gale Og i e’
Normal

[Fra «Tvangsinnlagt» med Anfall]

Robert Heggdal – trommer

Geir Danielsen – trommer (overtok for Robert Heggdal siste del av bandets levetid).

Petter Høstmark – bass (kom inn etter mars 1980)

Anders Eide – gitar (bass i en tidlig fase)

Geir Berg Oshaug – gitar

Jan-Are Jacobsen – vokal

Det er i dag uklart hvor lenge The Pigs varte som band, men om man går ut fra at de begynte å «øve» i slutten av september 1979 – altså to/tre uker etter Rock Against Racism-konserten i Molde rådhus – er det grunn til å anta at bandet holdt det gående frem til november/desember en gang. Og det er med utgangspunkt i The Pigs at Anfall oppstår.

Og med all respekt for alle de andre banda som skulle komme i tiden man hadde foran seg; det var Anfall som fra sin konsertdebut i forbindelse med kvalifiseringen til NM i rock på Idrettens Hus i mars 1980 og frem til bandet ble oppløst i januar 1982, skulle bli moldepunkens flaggskip. I to intensive år.

Anders Eide, Anfalls yngstemann, var aldri en del av The Pigs. Men han hadde allerede høsten 1979, i en alder av 13 år, besøkt noen av The Pigs sine øvinger, lånt bassen og vist de to år eldre gutta hvordan punk egentlig skulle spilles. Undertegnede husker blant annet en svært stødig fremføring av The Ramones' «Surfin' Bird» – kun Eide og bassen. Og det låt solid, vil jeg i ettertid hevde.

Dermed var veien ganske kort til nye øvingslokaler da The Pigs en eller annen gang høsten 1979 ble oppløst. På samme måte som veien var kort for å finne et medlem som kunne erstatte de to medlemmene som etter The Pigs forsvant ut; Frode Karlsen og undertegnede. Det holdt altså med én for å erstatte de to som forlot konstellasjonen.

Anders Eide var den selvskrevne nye bassisten, og Anfall bestod i den første fasen kun av fire personer. Øvingene ville foregå hjemme i kjelleren hos foreldrene til Anders Eide i Lingedalen, sentralt i Molde. Som vi vil skjønne skulle området i tiden som kom utvikle seg til et slags arnested for moldepunken, og overta … eh, la oss kalle det hegemoniet – Bjørset en kort periode hadde hatt når det kom til Molde og punk.

Utover i januar 1980 begynner det å skje saker og ting med bandet, og etter kort tid bestemmer de seg for å melde seg på kvalifisering til NM i rock som skal gå av stabelen i mars, to måneder senere.

Om Geir Berg Oshaug mer enn 40 år senere husker riktig, og det er det all grunn til å anta, er dette litt av opptakten til etableringen av Anfall:


– Det første jeg husker om Anfall – den første involveringa mi, da kom Jan-Are bort til meg på Kjerra, på diskotek, og da hadde jeg jævlig tro på ei dame. Hadde fått meg en moderne bukse, en sånn breistripa cordfløyel, med stikklommer og legg, ikke sant? Og hadde jævli’ tro på at nå skulle det faen meg skje. Og så kommer Jan-Are bort til meg og lurte på om vi skulle starte punkband. Så den buksa ble brukt én gang! For etter det var det ikke aktuelt med noen cordfløyelsbukse. Og så meldte vi oss på i NM i rock, som gikk i mars i ‘80. Da vi meldte oss på i januar hadde vi ikke instrumenter en gang. Jeg hadde ikke sett en gitar i mitt liv, annet enn de vi hadde lånt inn i The Pigs. Jeg kjøpte gitar i januar, seint i måneden, for noe julegavepenger og noe gamle konfirmasjonspenger, eller hva pokker det var for noe, og så spilte vi på Idrettens Hus to måneder etterpå! Da hadde vi øvd vi inn «Ulster», «Tell Us The Truth», «I Don t Care» og «Kor e’punken hen».



Sistnevnte den første egenkomponerte låta Anfall gjorde.

Som musikk betraktet er det ingen tvil om at Anfall var et punkband. Når det kommer til det å skulle leve en punkers liv, var det nok et fåtall av bandmedlemmene som relaterte seg til selve livsstilen. Berg Oshaug fortsetter:


– Jeg for min del var jo ikke punker, men jeg syntes musikken var rå. Det var SÅ kult. Så den buksa med legg forsvant jævlig fort. Hun dama ble det aldri noe greie på. Jeg hadde uansett ikke kommet så langt den kvelden, før Jan-Are kom og snakket til meg.



Den virkelige åpenbaringen fikk Berg Oshaug under NM i rock.


– Det var den smellen der oppe på Idrettens Hus under NM i rock! Men da opplevde vi det bare som at det var jævlig tøft med fullt av folk nede i salen.



Og når man først samler nesten hele gjengen fra Anfall mer enn 40 år etter hendelsene, synes hukommelsen til ikke bare Berg Oshaug, men til alle å være intakt. Det er riktig som han hevder at Anfall ikke først og fremst var punkere gjennom livsstilen de førte. Jeg mener, det tok ikke mange månedene fra Anfall ble oppløst til Jan-Are Jacobsen ble observert som modell for Høvding konfeksjonsfabrikks nysatsing med kule gensere under labelen Abito. Jacobsen skulle senere i stor grad holde seg i tekstilbransjen, og drev en periode også eget modellbyrå. Geir Berg Oshaug begynte etter hvert å jobbe i Norges Bank før han kom tilbake og begynte i familiebedriften Oshaug Metall, som stadig er en suksesshistorie. Anders Eide var vel egentlig den eneste i bandet som skulle forfølge punklivstilen helt inn til kjernen av de mulighetene som fantes i Blitzmiljøet, som oppstod i Oslo rundt 1982. I dag jobber Eide med film og har vært involvert i store produksjoner som Kampen om Narvik, No Time To Die og Troll. Men som bandmedlem i blant annet Svart Framtid, et hardcore-band som kanskje var det viktigste bandet i Blitz' tidligste fase, turnerte han senere på 80-tallet både Norge og Tyskland. Heller ikke Robert Heggdal kan sies å ha fulgt punklivstilen hverken under selve perioden eller etter at Anfall ble oppløst. Heggdal gikk imidlertid videre til en rekke andre band og er i dag medlem i den eneste etterlevningen etter denne gullperioden i Moldes musikkhistorie; han er i Permafrost, som også er representert på Molde Punx-plata (dog uten Heggdals deltakelse den gangen). Bandet er stadig aktivt og produserer og gir fremdeles ut ny musikk. For Petter Høstmark begrenset også punktilværelsen seg til hans bidrag som bassist i Anfall. Så da står man ved siden av Anders Eide kanskje bare igjen med Geir Danielsen, som overtok som trommeslager i bandets siste fase – etter at Robert Heggdal måtte gi seg etter en plagsom senebetennelse i armene – som den som i en viss grad også levde ut en slags punklivsstil. Danielsen stod for flere fanzineutgivelser, og vi skal om ikke lenge komme inn på hvor sentral han faktisk har vært for at plata Molde Punx Go Marching Out i det hele tatt ble mulig å utgi.

Men la nå ikke disse linjene oppfattes som en anmeldelse av hvert enkelt bandmedlems ærlige eller mindre ærlige hensikter for å være med i et punkband. Meningen er å understreke at alle hadde forskjellige beveggrunner for å sokne til dette miljøet. «Men størst av alt er musikken» (1. Korinterbrev 13:13 – eller mulig det var om kjærligheten, samme det).

Men altså; Anfall spilte definitivt punk og ble etter hvert et ganske så tight band.

I løpet av våren 1980 skulle Petter Høstmark komme til som Anfalls femte medlem og overta for Anders Eide på bass. Eide skiftet nå til gitar og bandet fikk med det to gitarister.

For Petter Høstmark hadde NM-kvalifiseringskonserten i Idrettens Hus vært hans første møte med Anfall – altså som publikummer. Han forteller han fikk et kick da han så og hørte det Anfall presenterte på scena.


– Jeg husker at jeg tenkte, «faen, dette låt bra!» Det var et smell, altså. De hadde tydeligvis øvd en del.



Anfall øvde hver dag – hele tiden. Med en gang skolen var slutt bar det rett på øving i Lingedalen.

Bandet ble stemt frem til fjerdeplass etter innsatsen i Idrettens Hus. Det vil si de lærde, som i dette tilfellet er Anfalls medlemmer selv, strides, og noen av dem hevder det ble femteplass. Men Jan-Are Jacobsen mener seg helt sikker, så vi lar han ha siste ordet i den saken.

Anfall må åpenbart ha gjort en god figur, men en av de viktigste årsakene til at de ble rangert så bra som de gjorde, var det faktum at 50 prosent av stemmene skulle komme fra publikum. Og her var tilstedeværelsen fra mange medlemmer i den beryktede Bjørsetgjengengen god å ha, i tillegg til at alt annet som kunne krype og gå av 14,15,16-åringer fra Bjørset syntes å ha innfunnet seg til konserten denne dagen.

For mange i Molde ble Anfalls opptreden i mars 1980 deres første møte med lokal punk, og i månedene som kom skulle flere titalls band og konstellasjoner se dagens lys. For Anfall gikk ferden videre, blant annet til det som var en innledende runde til Vestlandsmesterskapet for popband(!). Den skulle i mars 1981 gå av stabelen i Ålesund, en by som heller ikke på dette tidspunktet var kjent for sine mange punkband eller sitt punkmiljø, Rough Trade og noen få andre hederlige unntak til tross.

Derimot hadde nabobyen noe annet: Silkeramp – en gruppering ungdommer som, for å si det forsiktig, sto ganske langt til høyre rent politisk. Dette ble et miljø både gutta i Anfall og andre tilreisende punkere fra Molde fikk stifte nærmere bekjentskap med under oppholdet i nabobyen. Både under og etter konserten kom det til kraftige konfrontasjoner hvor både musikere og publikum var involvert. Og nå skal man ikke nødvendigvis tenke, nesten 45 år senere, at det var gutta i Anfall som var det største problemet. Det var det neppe. Skjønt, den sunnmørske presse var kanskje ikke helt sikker på hva som faktisk hadde foregått. Dagen etter kunne en av Ålesund-avisene berette følgende:

«Et blodig slagsmål mellom et 50-talls ungdommer overskygget helt den musikalske konkurransen som nettopp var avsluttet inne i Fagerliaulaen i Ålesund, der Vestlandsmesterskapet for popband hadde sin innledende runde i går kveld. Allerede inne i konsertlokalet oppstod det motsetningsforhold mellom silkeramp og punkere Og utenfor braste de to koloniene sammen i en meget blodig slåsskamp En musiker i et av de deltagende punkbandene fra Molde havnet blodig og forslått på sykehus, mens en lang rekke andre fra begge leire bar tydelig preg av den ville slåsskampen. I løpet av natten i går var det antakelig flere slåsskamper i byen, i det ungdomsgrupper jaktet på hverandre for å hevne det som hadde skjedd tidligere på kvelden.»

Det hele endte med at også elementer fra Molde ble anmeldt, men hele saken syntes etter hvert å renne ut i sanden og ble henlagt.

Anfall spilte relativt hyppig i Molde-området – dro aldri langt av sted for å gjøre jobber og konserten i Ålesund var det lengste strekket de bega seg ut på. På platefronten var Anfall ett av to band fra miljøet i Molde som kom seg på vinyl i sin samtid. Seksspors-EP-en «Tvangsinnlagt» så dagens lys i mai 1981, utgitt på Alternativ Rekkårds. Utgivelsen oppnår for tiden anstendige priser i andrehåndsmarkedet – betydelig over de få tikroningene den i sin tid kostet.

